A tous ceulx qui verront et ouront ces presentes lettres, nous, Nicholas de Tholon, chantre d’Ostun, chancelier de Bourgoingne, salut. Sauoir faisons que nous auons veu, leu et teneu saint et entier le testament de feu Huguenin dit le Bertaulet, de Diion, scelle du seel de la court monseigneur le duc de Bourgoingne; le quel testament a este publie et d’icelli faite publicacion a Diion en nostre court, ou quel testament nous auons veue entre plusours autres clauses la clause qui s’ensuit: Item donne et laisse au couuent de Saint Estienne de Diion pour acquerir six gros tournois d’argent de cense perpetuel, huit frans d’or pour vng anniuersaire faire et celebrer chascun an en l’eglise dudit couuent, pour le remede de l’ame de moy; les quelz huit frans d’or je veulz et ordonne que mes hoirs tenent et aient jusques atant que les diz six gros de cense seront trouez et acquis en paient chascun an par mes dis hoirs audit couuent les diz six gros pour le dit anniuersaire jusques adont que le dit cense sera acquis. En tesmoing de la quelle ceste nostre presente vision et lecture, nous auons fait mectre le seel du quel l’on vse a Diion aus causes de nostre court de la chancellerie de Bourgoingne a ces presentes lettres faites et donnees le XIXe jour du mois d’aoust, l’an mil CCC quatre vins et quatre. — G. Tanron.